Óvatosan a tűzijátékokkal! A petárdáknak nemcsak a használata, hanem birtoklása is tilos! | IfiPress
Óvatosan a tűzijátékokkal! A petárdáknak nemcsak a használata, hanem birtoklása is tilos!
Pirotechnikai termék csak működési engedéllyel rendelkező nyílt árusítású üzletből, vagy forgalmazó raktárkészletéből, illetve engedéllyel rendelkező ideiglenes árusítóhelyről vásárolható!
Megjelent: 2016. december 29., csütörtök 11:01 | Forrás: Police.hu
A polgári célú pirotechnikai tevékenységekről szóló 173/2011. (VIII. 24.) Korm. rendeletben meghatározott rendelkezések az elmúlt évhez képest nem változtak, ugyanakkor fel kell hívni a figyelmet néhány fontos momentumra a termékek biztonságos felhasználása és az engedélyezett árusítás vonatkozásában. A petárdázás továbbra is tiltott, Magyarországon magánszemélyeknek tilos petárdát birtokolni, illetőleg felhasználni!
A pirotechnikai termékek osztályozása
A 3. pirotechnikai osztályba tartozó tűzijáték termékeket nagykorú személyek december 28-31. között engedély nélkül megvásárolhatják, birtokolhatják, tárolhatják és a használati utasításnak megfelelően december 31-én 18 órától január 1-jén 6 óráig felhasználhatják. A professzionális céllal készített 4. pirotechnikai osztályba tartozó, nagy hatóanyag-tartalmú tűzijáték termékeket természetesen ebben az időszakban is csak szakképzett pirotechnikus vásárolhatja meg érvényes felhasználási engedély birtokában.
(Fotó: MTI – Mohai Balázs)
Mi legyen a megmaradt termékekkel?
A fel nem használt 3. pirotechnikai osztályba tartozó, illetve bármely hibás vagy lejárt szavatosságú terméket, szilvesztert követően 5 napon belül a forgalmazónak vissza kell szállítani! A forgalmazó köteles azt térítésmentesen és költség felszámítása nélkül visszavenni, melyről a vásárlót a forgalmazás helyén jól láthatóan köteles tájékoztatni, a visszavétel helyének, időpontjának feltüntetésével.
Tudnivalók a legális pirotechnikai termékekről
egy lakóegységen (pl.: lakás, családi ház) belül összesen csak az egy magánszemély által birtokolható mennyiségű pirotechnikai termék tárolható!
A pirotechnikai termék birtoklása is pirotechnikai tevékenységnek minősül, ezért a szabálysértési törvény alapján az a személy, aki engedély nélkül pirotechnikai tevékenységet végez, vagyis a tilalom ellenére petárdát birtokol, illetve felhasznál, 150 ezer forintig terjedő pénzbírsággal sújtható. Azt a pirotechnikai terméket, mellyel a szabálysértést elkövették, el kell kobozni!
A tűzijáték termékek komoly balesetet okozhatnak a szakszerűtlen kezelés eredményeként, ezért felhívjuk a figyelmet a tárolási szabályok betartására, és felhasználás előtt a használati útmutató elolvasására. A balesetek elkerülése és megelőzése érdekében a szülők hívják fel gyermekeik figyelmét a pirotechnikai termékek felhasználásával kapcsolatos veszélyekre!
petárda, pirotechnika, rendőrség, tűzijáték